Source: https://www.rup.ee/maksud/artiklid/kaibemaks/1-jaanuaril-2013-j-ustuvad-kaibemaksuseaduse-muudatused
Timestamp: 2020-01-25 04:35:22+00:00

Document:
1.jaanuaril 2013 jõustuvad käibemaksuseaduse muudatused
19.11.2012 Esmaspäev
Maigi Isotamm,
vanem maksukonsultant,
2013. aasta 1. jaanuarist jõustuvad teenuse käibe tekkimise koha muudatused transpordivahendi pikaajaliselt üürile, rendile või kasutusvaldusesse andmisel, samuti terve rida arvete esitamise ja vormistamisega seonduvaid muudatusi.
Alates 2013. aasta algusest loetakse transpordivahendi pikaajaliselt üürile, rendile või kasutusvaldusesse andmisel mittemaksukohustuslasele või ühendusevälise riigi mitteettevõtjale käive tekkinuks riigis, kus on kliendi asukoht või elukoht (praegu tekib nimetatud teenuse käive mittemaksukohustuslasele osutamise korral teenuse osutaja asukohariigis). Seega näiteks juhul, kui Eesti maksukohustuslane annab 1. jaanuarist 2013 transpordivahendi pikaajaliselt üürile teise liikmesriigi mittemaksukohustuslasele, tekib Eesti äriühingul kohustus end vastavas liikmesriigis käibemaksukohustuslasena registreerida ja kõnealune teenus seal maksustada. Vastavad muudatused kehtestatakse käibemaksuseaduses uute sätete § 10 lg 2 p 61 ja § 10 lg 4 p 4² kaudu.
Sätestatakse erand seoses huvi- ja lõbusõidulaevade pikaajaliselt üürile, rendile või kasutusvaldusesse andmisega mittemaksukohustuslasele või ühendusevälise riigi mitteettevõtjale. Nimetatud juhul tekib käive teenuse osutaja asukohas või püsivas tegevuskohas, kus laev tegelikult rendilevõtja käsutusse antakse (praegu tekib nimetatud teenuse käive mittemaksukohustuslasele osutamise korral teenuse osutaja asukohariigis). Muudatused sätestatakse käibemaksuseaduses uute sätete § 10 lg 2 p 62 ja § 10 lg 4 p 43 kaudu.
KMS § 36 lõike 4 muudatusega sätestatakse kohustus teha arved nõudmisel viivitamatult kättesaadavaks lisaks Eesti maksuhaldurile ka teise liikmesriigi pädevale asutusele. Samas kaotatakse senine nõue teavitada maksuhaldurit arvete säilitamise kohast.
Käibemaksuseadusesse lisatakse uus säte § 37 lg 11, mille kohaselt peab väljastatav arve vastama Eesti käibemaksuseaduse nõuetele juhul, kui käive tekib kas Eestis või ühendusevälises riigis, või kui kauba või teenuse saaja rakendab tehingule oma riigis pöördmaksustamist. Samas, kui poolte kokkuleppel väljastab müüja asemel ostja endale arve, rakenduvad arvele selle riigi nõuded, kus käive toimub.
Lisatakse uus säte § 37 lg 21, mille kohaselt alates 2013. aasta algusest tuleb kauba ühendusesisese käibe või üldreegli alusel pöördmaksustatavate teenuste osutamisel teise liikmesriigi maksukohustuslasele või piiratud maksukohustuslasele väljastada arve kauba lähetamisele või kättesaadavaks tegemisele või teenuse
osutamisele järgneva kalendrikuu 15. kuupäevaks. Üldjuhul väljastatakse arve jätkuvalt 7 kalendripäeva jooksul käibe tekkimisest.
Muudetakse käibemaksuseaduse § 37 lõikeid 8 ja 81 ning § 411 lõiget 5 seoses arvel viitamise nõuetega pöördmaksustamise, reisiteenuste, kasutatud kauba erikorra ja endale arve esitamise puhul. Muudatuse kohaselt tuleb pöördmaksustamise korral märkida arvele viide „pöördmaksustamine“, reisiteenuse käibemaksuga maksustamise erikorra rakendamisel märge ˮkasuminormi maksustamise kord –reisibüroodˮ; kasutatud kauba, originaalkunstiteose või kollektsiooni- ja antiikeseme edasimüügi käibemaksuga maksustamise erikorra rakendamisel märge vastavalt ˮkasuminormi maksustamise kord – kasutatud kaubad“, ˮkasuminormi maksustamise kord – kunstiteosedˮ või ˮkasuminormi maksustamise kord – kollektsiooni- ja antiikesemed“, ning ostja poolt endale arve koostamisel märge ˮendale arve koostamineˮ. Nimetatud viiteid ei tohi asendada mõne muu märkega.
Veel selles kategoorias: Muudatused käibemaksuseaduses alates 01.07.2013 »

References: § 10
 § 10
 § 10
 § 10
 § 36
 § 37
 § 37
 § 37
 § 411